For legesyge katte og hunde er påskekyllinger med påsatte fjer, malede påskeæg og andet påskepynt uimodståeligt sjove at lege med.
Men pas på. For hvis din kat eller hund sluger den slags fremmelegemer, ryger påskefrokosten måske, og du må i stedet en tur til dyrlægen, som bestemt ikke er billig at besøge i helligdagene.
En anden af påskens farer for især katte er de mange blomster fra løgplanter, som vi fylder vaser og potter med. Ifølge dyrlæge Lotta Möller fra Agria bør katteejere helt undgå at have påskeliljer i huset, da løgene er giftige.
Andre liljeplanter kan føre til alvorlige og i værste fald livstruende forgiftninger, hvis katten smager på dem.
Hvis du har mistanke om, at din kat har spist noget, den ikke kan tåle, skal du holde øje med, om den kaster op, får diarré eller viser andre tegn på at have det skidt. Hold også øje med, om den spiser og drikker normalt.
Sørg for at altandøre og vinduer er kattesikrede. Hvert år kommer mere end hundrede katte til skade efter fald fra altaner og vinduer.
Når det gælder hunden, er det vigtigt at holde den nysgerrige og sultne hundesnude langt væk fra påskebordene. Mange af lækkerierne kan nemlig give hunden alvorlige forgiftninger.
- De fleste ved, at hunde ikke har godt af at æde chokolade. Vær dog særligt opmærksom, når det gælder mørk chokolade, som kan være livsfarligt for hunde. Det høje kakaoindhold indeholder theobromin, et stof som er meget giftigt for hunde, siger Lena Bjurström, der er dyrlæge og hundeekspert hos Agria.
- Hvis din hund indtager for meget salt ved at drikke saltvand eller spise salt mad, kan den få alvorlige mave-tarmproblemer samt saltforgiftning. Det hænder, at nogle giver hunden salt som brækmiddel, men det kan være direkte livsfarligt for den, siger Lena Bjurström.
Lad også være med at give hunden hårde nødder eller rosiner. Hunde kan ikke nedbryde nødder med skaller på, som derfor kan sætte sig fast i deres mave- og tarmsystem. Vær ekstra opmærksom på macadamianødder, som anses for at være meget giftige for hunde. Både friske druer og rosiner kan forårsage akut nyresvigt hos din hund. Hold øje med hunden
Symptomerne på forgiftninger kan være, at hunden ikke vil æde eller drikke, som den plejer, eller at den rammes af intens opkastning eller diarre.
Andre tegn på forgiftning er vaklende gang, stor tørst eller mavepine. Den kan også få rystelser eller øget savlen.
Tag til dyrlægen
Hvis du har mistanke om, at din hund eller kat har spist noget, den ikke kan tåle, skal du kontakte en dyrlæge.
Det er en god idé allerede inden påske at finde ud af, hvilke dyrlæger, der har åbent i helligdagene.